Document ID: /roh_data/filtered/fineweb-2-filterrobots_roh.jsonl.gz/3072

Las autoritads svizras online
Tge che Vus stuais far, sche Vus chattais in object en in spazi public, en in edifizi public u en in med da transport public.
Sche Vus chattais insatge, stuais Vus tenor lescha dar giu l'object al lieu ch'è previs per quai p.ex. tar l'uffizi d'objects chattads.
L'uffizi d'objects chattads online easyfind.ch è in servetsch per tut la Svizra dal Servetsch dals objects chattads Svizra. Sche Vus chattais in object che porta in tatgader cun in code dad easyfind, pudais Vus infurmar gratuitamain il possessur sin la pagina d'internet.
Sche Vus chattais in animal, al stuais Vus annunziar tar il post chantunal d'annunzia d'animals chattads.
Sche Vus avais chattà insatge sin terren public e sche Vus avais ademplì Vossa obligaziun sco chattader avais Vus tenor lescha il dretg da survegnir ina recumpensa al chattader "adequata"; sco valur directiva valan 10 pertschient da la valur da l'object chattà. Quai na vala dentant betg per objects engulads e per uschenumnads objects d'institut (objects chattads en edifizis u en meds da transport publics).
Sche Vus avais chattà in object, al pudais Vus tegnair suenter in termin da 5 onns – però mo, sche Vus avais ademplì las obligaziuns legalas.